Návrh
na personálne a finančné posilnenie Úradu pre štátnu službu vyplývajúci  z  „Analýzy  praktického  uplatňovania  zákona   
č. 312/2001 Z. z.  o  štátnej  službe  a o  zmene  a  doplnení  
niektorých  zákonov v znení  neskorších  predpisov“

I. Všeobecná časť

Vláda SR svojim uznesením č. 253 z 2. apríla 2003 v časti A. zobrala na vedomie „Analýzu praktického uplatňovania zákona č. 312/2001 Z. z. o štátnej službe a o zmene a doplnení niektorých zákonov“. V jej záverečnej, tretej časti bolo konštatované, že zákon     č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“) umožnil naštartovať proces budovania štátnej služby na princípoch profesionality, politickej nezávislosti, nestrannosti a efektivity. Avšak uplatňovanie zákona o štátnej službe v praxi prinieslo so sebou aj celý rad problémov, ktoré vyplývajú predovšetkým z nesúladu niektorých jeho ustanovení, z nejednotného postupu pri jeho aplikácii a v neposlednom rade aj nedostatočného personálneho a finančného zabezpečenia Úradu pre štátnu službu. Viaceré ukazovatele rozpočtu rozpočtovej kapitoly Úradu pre štátnu službu (ďalej len „úrad“), ale hlavne stanovený počet zamestnancov neboli pri príprave návrhu organizačno–technického zriadenia úradu s dostatočnou presnosťou naprojektované. Počet zamestnancov úradu vychádzajúci z uvedeného návrhu bol k termínu 31. 12. 2001 limitovaný číslom 60. Doterajšia prax ukazuje na jednoznačné poddimenzovanie počtu zamestnancov úradu vzhľadom na rozsah úloh vyplývajúcich z povinností, ktoré zákon o štátnej službe úradu stanovuje plniť. Preukázalo sa to najmä pri vyhlasovaní a realizácii výberových konaní, vydávaní všeobecne záväzných právnych  predpisov, vydávaní služobných predpisov, dodržiavaní lehôt na rozhodnutia v odvolacích konaniach, atď. 

Vláda Slovenskej republiky deklarovala vo svojom programovom vyhlásení ako jednu zo svojich rozhodujúcich priorít členstvo Slovenskej republiky v EÚ. Medzi rozhodujúce kroky, ktoré bolo nevyhnutné k dosiahnutiu tohto cieľa vykonať, bolo aj posilnenie jednotlivých útvarov ústredných orgánov štátnej správy zodpovedných za plnenie úloh vyplývajúcich z predvstupového procesu a následne z členstva v EÚ. Vláda SR dňa 21. augusta 2002 prerokovala a svojim uznesením č. 947/2002 schválila materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ pre rok 2003“ a rozhodla o vytvorení 718 pracovných miest pre administratívne potreby a nové inštitúcie súvisiace s implementáciou práva EÚ. Pri obsadzovaní uvedených pracovných pozícií je nevyhnutné klásť dôraz na odbornú a jazykovú vybavenosť zamestnancov. V súčasnom období sa nedostatočné obsadzovanie voľných štátnozamestnaneckých miest náplňou súvisiacich najmä s efektívnym a transparentným využitím európskych fondov stáva dôležitým aspektom nášho vstupu a následného fungovania v EÚ. Výber zamestnancov na tieto miesta je možné realizovať len v zmysle zákona o štátnej službe. Na základe uvedeného zákona výberové konanie na výber štátnych zamestnancov zabezpečuje Úrad pre štátnu službu v úzkej spolupráci s jednotlivými služobnými úradmi.

V záujme zosúladenia personálneho a finančného zabezpečenia úradu s povinnosťami a úlohami vyplývajúcimi zo zákona o štátnej službe, ale aj ďalších zákonov, navrhujeme nižšie uvedené personálne a finančné posilnenie úradu.

II. Personálna oblasť

	Ako ukázala doterajšia prax, nároky vyplývajúce z aplikácie zákona o štátnej službe, zabezpečovanie plnenia úloh v termínoch a požadovanej kvalite kladie nároky na zvýšenie počtu zamestnancov úradu. V nižšie uvedených návrhoch sú zadefinované kľúčové činnosti, ktoré by úrad mal v zmysle zákona o štátnej službe zabezpečovať, ktoré nie sú, alebo len čiastočne s existujúcim počtom zamestnancov zabezpečované, alebo sú plnené vynakladaním enormného úsilia, čo nepovažujeme z dlhodobého hľadiska za prijateľné. Z týchto aspektov preto návrh obsahuje zvýšenie počtu systemizovaných miest úradu  o 14 zamestnancov.   

1.	Získavanie a výber štátnych zamestnancov

Získavanie a výber štátnych zamestnancov je jednou z najpodstatnejších činností úradu, ktorá priamo vplýva na úspešnosť a rýchlosť pri budovaní štátnej služby, pričom problémom sú predovšetkým časové lehoty, ktoré výrazne ovplyvňuje aj personálne vybudovanie úradu v tomto smere. Táto činnosť okrem toho, že eviduje voľné štátnozamestnanecké miesta a sústreďuje podklady z príslušných služobných úradov o voľných štátnozamestnaneckých miestach, oznamuje voľné štátnozamestnanecké miesta, vyhlasuje výberové konania na obsadenie voľných štátnozamestnaneckých miest, pripravuje a realizuje výberové konania na voľné štátnozamestnanecké miesta, spracúva kompletnú agendu súvisiacu s výberovými konaniami, prijíma, zaraďuje a spracúva prichádzajúce oznámenia o voľných štátnozamestnaneckých miestach a o výberových konaniach, kladie predovšetkým vysoké nároky na kvalifikovanosť a erudovanosť zamestnancov úradu. 
Navrhuje sa posilnenie súčasného počtu  zamestnancov vykonávajúcich tieto činnosti o 6 systemizovaných miest. Predovšetkým na tých úsekoch, ktoré sú administratívne mimoriadne náročné a ďalej na úseku  prípravy a udržiavania softvéru, jeho vývoja, ďalej na spracovanie, tvorbu a napĺňanie databáz a v neposlednom rade aj na úseku zverejňovania oznámení o voľných štátnozamestnaneckých miestach. 

2.	Oblasť riadenia ľudských zdrojov 

Táto činnosť v sebe zahŕňa predovšetkým prípravu návrhu systemizácie v štátnej službe a kontrolu jej dodržiavania, tvorbu metodiky pre služobné úrady v oblasti systemizácie a opisov štátnozamestnaneckých miest, gestorstvo a aktualizáciu katalógu činností v štátnej službe, plánovanie a analýzu potrieb počtu štátnozamestnaneckých miest v služobných úradoch, tvorbu stratégie rozvoja ľudských zdrojov v štátnej správe, tvorbu zásad profesijnej kariéry v štátnej službe,  analýzu ekonomického postavenia štátnych zamestnancov v porovnaní s ostatnými skupinami zamestnancov a účasť na tvorbe všeobecne záväzných právnych predpisov pre štátnu službu.

Navrhuje sa posilniť súčasný počet  zamestnancov o 3 systemizované miesta predovšetkým na úseku tvorby a zavádzania systému riadenia a hodnotenia kvality organizácií štátnej správy, ktorý obsahuje najmä  optimalizovanie organizačných štruktúr a procesov podľa úloh a potrieb organizácií, definovanie príslušných úrovní riadenia, funkcií, zodpovedností a autonómie, zavádzanie riadiaceho informačného systému s vnútornými auditmi a kontrolami, zavádzanie systémov pre projekty a tímovú prácu, používanie spoločného systému hodnotenia kvality CAF, vybudovanie systému meraní výkonnosti v organizáciách štátnej správy.

3.	Oblasť metodického usmerňovania a zjednocovania postupov pri aplikácii zákona 

Táto oblasť zabezpečuje najmä legislatívnu činnosť úradu v súlade s legislatívnymi pravidlami tvorby zákonov a legislatívnymi pravidlami vlády Slovenskej republiky v oblasti štátnozamestnaneckých vzťahov, vypracúva návrh koncepcie štátnozamestnaneckých vzťahov, vypracúva návrhy legislatívneho zámeru na prípravu zákona v oblasti štátnozamestnaneckých vzťahov, vypracúva návrhy všeobecne záväzných právnych predpisov v oblasti štátnozamestnaneckých vzťahov, analyzuje účinnosť pôsobenia zákona o štátnej službe na celoštátnej úrovni v aplikačnej praxi, vypracúva v spolupráci s príslušnými odbormi návrh plánu legislatívnych úloh vlády v oblasti  pôsobnosti úradu a sleduje jeho plnenie, pripravuje stanoviská k návrhom všeobecne záväzných právnych predpisov vypracovaných inými ústrednými orgánmi v oblasti  pôsobnosti úradu, zúčastňuje sa na prerokúvaní návrhov všeobecne záväzných právnych predpisov vypracúvaných inými ústrednými orgánmi na medzirezortnej úrovni, alebo na priamom rokovaní s príslušným orgánom za účelom zjednotenia odchylných stanovísk a doriešenia sporných otázok z oblastí pôsobnosti úradu, dbá na súlad všeobecne záväzných právnych predpisov a služobných predpisov v oblasti pôsobnosti úradu, zastupuje úrad v konaní pred Ústavným súdom Slovenskej republiky a v súdnych sporoch v rozsahu  pôsobnosti úradu, posudzuje z právneho hľadiska návrhy materiálov organizačných útvarov na zabezpečenie jednotného postupu pri uplatňovaní zákona o štátnej službe, zúčastňuje sa na príprave a vydávaní predpisov a iných rozhodnutí úradu a zabezpečuje ich legislatívnu úpravu a publikovanie v publikačnom orgáne úradu, odborne a organizačne zabezpečuje konanie o odvolaní, ak je odvolacím orgánom predseda úradu, odborne a organizačne zabezpečuje činnosť disciplinárnej komisie, vedie základnú dokumentáciu všeobecne záväzných právnych predpisov a služobných predpisov  a zabezpečuje jej systematickú aktualizáciu, 	iniciuje a pripomienkuje návrhy interných  smerníc, koordinuje uplatňovanie zákona o štátnej službe.
  
V súčasnosti je nevyhnutné posilniť vykonávanie tejto činnosti o 4 zamestnancov predovšetkým na úseku tvorby zákonov v štátnom orgáne vykonávajúcom štátne záležitosti s celoštátnou pôsobnosťou, tvorby služobných predpisov, analýzy aplikácie predpisov v služobných úradoch, zabezpečovania systémových väzieb v služobných predpisoch vrátane metodického usmerňovania a koordinovania služobných úradov pri ich uplatňovaní, právno-posudkovej a analytickej činnosti a na úseku komplexnej agendy odvolacieho a disciplinárneho konania.

	
4. Vnútorný audit

Vnútorný audítor plní povinnosti stanovené zákonom č. 502/2001 Z. z.  o finančnej kontrole  vnútornom audite. V zmysle § 27 ods. 2 vykonáva v súčasnosti vnútorný audit vnútorný audítor Ministerstva financií SR.

	Navrhuje sa obsadiť tento úsek činnosti jedným zamestnancom, ktorý bude zabezpečovať najmä analýzu finančného riadenia úradu, spracovávanie a predkladanie návrhov riešení pri vykonávaní vnútorného auditu, stanovovanie opatrení na odstránenie nedostatkov zistených auditom a kontrolu plnenia opatrení na odstránenie nedostatkov zistených vnútorným auditom.

Uvedené zvýšenie počtu zamestnancov úradu navrhujeme realizovať s účinnosťou od 1. 7. 2003.  

III. Finančná oblasť

1. Finančné posilnenie úradu v nadväznosti na úpravu ukazovateľa priemerného služobného príjmu.

Ako už bolo  v analýze uvedené, postupne sa úrad sformoval do štruktúry, ktorá svojim základným obsahom pokrýva všetky aktivity, ktoré má úrad v zmysle zákona plniť. V súvislosti s definovaním organizačnej štruktúry úradu, určení počtov zamestnancov odborných, prierezových organizačných útvarov sme vychádzali zo zákonom vymedzených úloh v oblasti štátnej služby. Pri rozpise objemu mzdových prostriedkov pre rok 2002 aj 2003 bol pre úrad za základ pre jeho stanovenie uvažovaný priemerný mesačný služobný príjem na zamestnanca úradu vo výške 18 200,- Sk. Uvedenú čiastku nepovažujeme, vzhľadom na pozíciu úradu v rámci ústredných orgánov štátnej správy, ale aj v rámci celej štátnej správy v oblasti riadenia ľudských zdrojov v štátnej službe, ale najmä charakter a rozsah stanovených úloh za dostatočný. V rámci prípravy návrhu štátneho rozpočtu na rok 2003, ale aj v rámci prerokúvania a schvaľovania zákona o štátnom rozpočte na rok 2003, sme žiadali o prehodnotenie uvedeného základu s návrhom na jeho stanovenie v minimálnej úrovni 21 500,- Sk. Uvedenú požiadavku, ktorá je vo finančnom vyjadrení premietnutá v prílohe č. 1, v kategórii 610 a nadväzne aj  620, opätovne uplatňujeme. 

2. Finančné posilnenie kapitálových výdavkov úradu

V uplynulom roku bol rozpočtovým opatrením ministra financií SR určený úradu limit kapitálových výdavkov vo výške 10 500 tis. Sk. Uvedené finančné prostriedky boli v rozhodujúcej miere použité na zabezpečenie zamestnancov úradu výpočtovou technikou, vybudovanie siete, interného informačného systému úradu, nákup najnutnejšej kancelárskej techniky a nákup dopravných prostriedkov. V rámci uvedeného limitu sa nám však nepodarilo zabezpečiť aktivity súvisiace predovšetkým s bezpečnosťou informačného systému. V štátnom rozpočte na rok 2003 bol pre rozpočtovú kapitolu Úradu pre štátnu službu stanovený limit kapitálových výdavkov 2 000 tis. Sk, ktorý nedovoľuje komplexne riešiť kapitálové potreby úradu v tomto roku. Ide najmä o povinnosti vyplývajúce predovšetkým zo zákona č. 428/2002 Z. z. o ochrane osobných údajov, ďalej o spracovanie bezpečnostného projektu a následných opatrení, ktoré je na základe tohto projektu potrebné realizovať. Ďalšou nie menej dôležitou úlohou je zabezpečenie informačného systému voči prienikom zvonka, resp. iným rizikovým stavom, napr. vytvorením demilitarizovanej zóny, zavedením antivírovej kontroly prichádzajúcich správ, zavedením riadeného prístupu k webovým stránkam, atď. Pre zrýchlenie a zefektívnenie prác súvisiacich s prípravou materiálov je potrebné vybaviť úrad výkonnejším kopírovacím a triediacim zariadením aspoň  s možnosťou čierno-bieleho kopírovania. Na uvedené potreby sú v prílohe č. 1 projektované finančné prostriedky vo výške 1 600 tis. Sk.

3. Finančné posilnenie úradu vyplývajúce z personálneho posilnenia úradu

Návrhy na personálne posilnenie úradu uvedené v časti II. Personálna oblasť sú vo finančnom vyjadrení premietnuté v prílohe č. 2 v bežných i kapitálových výdavkoch. Požiadavka na mzdové výdavky uvedená v kategórii 610 (2 451 tis. Sk) je úmerná počtu navrhovaného zvýšenia počtu systemizovaných miest. Výdavky na odvody do poistných fondov v kategórii 620 činia 37,75 % mzdových výdavkov t. j. 925 tis. Sk. Navrhované výdavky v kategórii 630 tovary a ďalšie služby vyplynuli z priestorových a materiálových potrieb, ako i potrieb ďalších služieb (napr. služby spojené s nájmom priestorov, stravovanie, školenia, sociálny fond, upratovanie a pod.) príslušného zvýšeného počtu navrhovaných zamestnancov vo výške 2 820 tis. Sk.

Požadované zvýšenie kapitálových výdavkov vo výške 1 330 tis. Sk je priamo úmerné vybaveniu navrhovaného zvýšenia počtu zamestnancov výpočtovou technikou a ich zabezpečenia príslušnými sieťovými licenciami. 

IV. Záver

Pri doterajšom uplatňovaní zákona o štátnej službe vychádzal úrad z návrhu  Stratégie decentralizácie a modernizácie verejnej správy. Stratégia označila za nevyhnutnú súčasť reformy verejnej správy aj rekonštrukciu, reorganizáciu a modernizáciu štátnej správy v zmysle zoštíhlenia, zlacnenia a zefektívnenia štátnej služby. Zabezpečovanie týchto náročných úloh úradom vo vzťahu k jednotlivým služobným úradom a rovnako k cca 30 tis. štátnym zamestnancom si vyžaduje aj náležité personálne vybavenie úradu, ktorý má byť garantom reformných krokov v štátnej službe. Posilnenie úradu o 14 zamestnancov a nadväzne riešenie ich adekvátneho ohodnotenia a zrovnoprávnenia ich postavenia s inými ústrednými orgánmi štátnej správy, vytvorí jeden z predpokladov pre jeho efektívne fungovanie.  Celková výška osobných výdavkov vyplývajúca z predložených návrhov v časti III. predstavuje 6 673 tis. Sk, v členení 4 844 tis. Sk na mzdové výdavky a úmerne k nim 1 829 tis. Sk na odvody do poistných fondov.

Medzi základné podmienky dosahovania požadovaných pracovných výkonov patrí aj vytvorenie primeraných pracovných podmienok zamestnancov. Nároky na materiálno-technické dovybavenie pracovných pozícií, ako i financovanie s tým spojených služieb sa premietajú do zvýšenia výdavkov v kategórii 630 - tovary a služby o 2 820 tis. Sk.

Vybudovanie informačného systému a jeho ochrana v zmysle zákona o štátnej službe zakladá síce nové požiadavky na finančné prostriedky štátneho rozpočtu, na druhej strane však vytvára nové možnosti zodpovedajúce potrebám flexibilného získavania informácií a na základe nich prijímania operatívnych rozhodnutí. Celková požiadavka na zvýšenie kapitálových výdavkov v roku 2003 predstavuje 2 930 tis. Sk.

Celková finančná hodnota vyššie uvedených požiadaviek na finančné posilnenie rozpočtu rozpočtovej kapitoly Úradu pre štátnu službu predstavuje 12 423 tis. Sk. 

1.	Zvýšenie počtu zamestnancov 		 o 14 zamestnancov
2.	Mzdy						 o  4 844 tis. Sk
3.	Poistné					o  1 829 tis. Sk
4.	Tovary a služby				o  2 820 tis. Sk
5.	Kapitálové výdavky 				o  2 930 tis. Sk

     S p o l u 					o 12 423 tis. Sk